༢༢
ལྟས་ངན་རྣམས་གཉེན་པོས་བཟློག་པའི་མགུར།
འབྲུག་པ་ཀུན་ལེགས།(༡༤༥༥–༡༥༣༨)
༄༅༅། །ཧོ༔ འཁྲུལ་སྣང་སྟོང་པའི་གཞལ་ཡས་ནས། །སྲིད་པའི་སངས་རྒྱས་སྒམ་པོ་ཆེ། །བསྐོས་པའི་ལས་
གཏོར་འདི་བཞེས་ལ། །འགྲོ་དྲུག་སེམས་ཅན་ཐམས་ཅད་ཀྱིས། །མི་བསམ་དགུ་བསམ་ཐམས་ཅད་བཟློག།
ཆོས་བརྒྱད་དངོས་ཞེན་ཀུན་སློང་འདི། །བླ་མ་ཡོངས་ཀྱི་ལྟས་ངན་ཡིན། །སྒོམ་ཞིང་དག་སྣང་སྦྱོང་
བས་བཟློག །ཉེ་གནས་བུད་མེད་འཚོལ་བ་འདི། །བླ་མའི་ནོར་གྱི་ལྟས་ངན་ཡིན། །གསོལ་ཐབ་ལོགས་སུ་
བཟུང་བས་བཟློག །དཀོར་ཟས་ཧབ་ཐོབ་ཟ་བ་འདི། །དམྱལ་བར་སྐྱུར་བའི་ལྟས་ངན་ཡིན། །ཆོག་ཤེས་
ཐུགས་དམ་སྨར་བས་བཟློག །ཆོས་གྲྭར་རོ་གཉིད་ལོག་པ་འདི། །དུད་འགྲོར་སྐྱེ་བའི་ལྟས་ངན་ཡིན། །མ་
རིག་མུན་པ་སངས་པས་བཟློག །བུད་མེད་བསྙེན་བཀུར་མང་བ་འདི། །གནས་བརྟན་སྡོམ་པའི་ལྟས་ངན་
ཡིན། །སྙིང་པོ་རང་ཚུགས་བཟུང་བས་བཟློག །ཁེ་འཚོང་ནོར་གྱི་བུན་གཏོང་འདི། །ཆོས་མཛད་བཙུན་པའི་
ལྟས་ངན་ཡིན། །འདོད་ཆུང་ཆོག་ཤེས་ཆོས་ཀྱིས་བཟློག །ང་རྒྱལ་ཁེངས་པའི་ཆོས་བཤད་འདི། །དགེ་
བཤེས་རྣམས་ཀྱི་ལྟས་ངན་ཡིན། །ཞི་དུལ་དམན་ཆ་བཟུང་བས་བཟློག །ཨ་ནི་བཙུན་མའི་འཛུམ་མདངས་
འདི། །སྒོམ་ཆེན་རྣམས་ཀྱི་ལྟས་ངན་ཡིན། །དེ་ཡང་རང་ཚུགས་ཐུབ་པས་བཟློག །རྒྱན་ཆ་མི་འདོགས་དགུ་
འདོགས་འདི། །བུད་མེད་ཡོངས་ཀྱི་ལྟས་ངན་ཡིན། །བེམ་དུག་ལྷམ་པ་བརྩེགས་པས་བཟློག །བླ་མའི་སྐུ་ཆ་
སྦོམ་པ་འདི། །ཨ་ནི་བཙུན་ཆུང་རྣམས་ཀྱི་ལྟས་ངན་ཡིན། །སྐད་ལོག་གྲོང་པས་ཚོར་བས་བཟློག །ཁྱོ་མེད་
ཕྲུ་གུ་སྐྱེ་བ་ཡང༌། །བུད་མེད་འཆལ་མོའི་ལྟས་ངན་ཡིན། །ཁྱིམ་ནས་རྒྱང་ཕུད་བཏང་བས་བཟློག །ཡོད་དུས་
མི་གཏོང་བསྡམ་པ་འདི། །ཕྱུག་པོ་ཡོངས་ཀྱི་ལྟས་ངན་ཡིན། །སྐུ་རིམ་གཏོང་ལུགས་མཁས་པས་བཟློག།
དམག་དཔོན་ཧམ་པ་ཆེ་བ་འདི། །གཡུལ་ངོར་ཕམ་པའི་ལྟས་ངན་ཡིན། །དགྲ་ལྷ་བཟང་པོར་བརྟེན་པས་
བཟློག །ས་རྐོ་རྡོ་སློག་མཁར་ལས་འདི། །མི་རབས་བཅོད་པའི་ལྟས་ངན་ཡིན། །རིམ་གྲོ་སྟོབས་ཆེན་བྱས་
པས་བཟློག །ཨ་མའི་སེན་མོ་རིང་བ་འདི། །ཨ་ཕའི་རླིག་པའི་ཆགས་སྒོ་ཡིན། །གྲི་ཆུང་རྣོན་པོས་བྲེགས་པས་
བཟློག །གོ་མེད་ཨ་མའི་ཤིང་མགལ་དེ། །ཨ་ཕའི་ལག་པའི་ཆགས་སྒོ་ཡིན། །འཕྲོག་ནས་མེ་རུ་བཅུག་ནས་
བཟློག །ཁ་ལབ་བསྲུང་བའི་མིག་ལོག་དེ། །ཨ་ཕའི་སྙིང་རླུང་སློང་རོགས་ཡིན། །སེམས་ཀྱི་ངང་རྒྱུན་རིང་
བས་བཟློག །བུ་ལོན་གྲངས་མེད་ལེན་པ་དེ། །མི་ལྟོགས་རྣམས་ཀྱི་ཆགས་སྒོ་ཡིན། །གཞན་གྱི་བྲན་དུ་

222
ཞལ་གདམས་དང་མགུར་གླུ་གཅེས་བཏུས།
བཀོལ་བས་བཟློག །ཨ་ཕ་ཉོ་ཆང་ཚོད་མེད་པ། །ཁྱིམ་མི་ཡོངས་ཀྱི་ཆགས་སྒོ་ཡིན། །རང་བློ་རང་གིས་བཅུན་
པས་བཟློག །གློ་གོམ་ཇེ་གོག་ལངས་པ་འདི། །མི་དཀྲོགས་གཉིད་དཀྲོགས་ལྟས་ངན་ཡིན། །སྒོག་སྐྱ་ཨེར་
མ་ཟས་པས་བཟློག །ཇག་པས་ལོངས་སྤྱོད་འཚོལ་བ་འདི། །ཕྱུག་པོ་རྣམས་ཀྱི་ལྟས་ངན་ཡིན། །ཐམས་ཅད་
སྦྱིན་པ་བཏང་བས་བཟློག །དམ་ཉམས་བཙུན་པ་སྡོམ་མེད་ཚོ། །ཆོས་སྡེ་དཀྲུགས་པའི་དཀྲུགས་ཤིང་ཡིན།།
ཚོགས་པའི་ནང་ནས་དབྱུང་བས་བཟློག །ཆོས་གཞིས་ཞིང་ཆུང་སྤྲ་ཆལ་འདི། །ཡོན་མཆོད་བར་གྱི་དཀྲུགས་
ཤིང་ཡིན། །དམ་ཚིག་གཙང་མ་བསྲུང་བས་བཟློག །ཆང་སྐྱུར་ཙ་ར་ཙི་ར་འདི། །གྲོད་ཁོག་རྒྱུ་མའི་ལྟས་ངན་
ཡིན། །ཐང་ཆེན་ཚ་མོ་བཏུང་བས་བཟློག །བུད་མེད་ཁ་མང་འཆལ་བ་དེ། །ཁྱིམ་མཚེས་གྲོང་པའི་ལྟས་ངན་
ཡིན། །ཁ་ལན་འབྲེལ་ཐག་བཅད་པས་བཟློག །ནམ་ཕྱེད་གནས་པོའི་འཁུན་བུ་དང༌། །གནས་མོའི་ངུ་སྒྲ་
འཁུན་ཆུང་འདི། །ཕྲུག་གུ་སྤྱང་པོའི་གཉིད་སད་དེ། །ཉིད་རང་བཞད་གད་ལོངས་པ་དང༌། །བུ་ཚ་མལ་ནས་
ངུ་བ་ནི། །ཕ་མཇེ་མ་ལ་ཟུག་པ་ཡིན། །ཁ་ཟས་སྟར་ཁ་སྟེར་བས་བཟློག །ཆང་གཅིག་བཙག་པས་གཅིན་
གཅིག་ཤོར། །གཅིན་གཅིག་བསྡམས་པས་ཐེམ་ཁར་ཤོར། །མཛུབ་མོས་བཀག་པས་སྣབས་ལུད་ལུག།
ཡར་འདྲེན་བྱས་པས་གློ་ལངས་ནས། །སྣོད་ཆས་ཐམས་ཅད་ཁ་ཆུས་བཀང་། །མི་གཙང་ཀླུ་ལ་གྲིབས་ཕོག་
པས། །ནང་མི་ཀུན་ལ་ཆམ་པ་བྱུང༌། །སྐྲངས་ནད་ཡོང་བའི་སྔ་ལྟས་ཡིན། །བསངས་དང་གཙང་སྦྲ་འཐོན་
པས་བཟློག །ལག་པ་མ་བཀྲུས་བག་ཚ་བརྫི། །བག་ཚ་བརྫི་རིང་སྔོ་ཚོད་ལུད། །སྔོ་ཚོད་ལུད་པ་དུད་གསུར་
རྒྱབ། །གོ་ཁ་ཐམས་ཅད་ཐལ་བས་བཀང༌། །མགྲོན་པོ་དུད་པས་མཆི་མ་ཤོར། །ཕྲུ་གུ་ལྟོགས་ཚིག་ཟོས་ནས་
ངུས། །ཨ་ཕས་དཀྲུགས་ཙང་མ་དང་འཐབ། །མཁོས་ཆུང་ཨ་མའི་ཆགས་སྒོ་ཡིན། །སྔ་ཟར་ཆེ་བ་ལངས་པས་
བཟློག །ཅེས་གསུངས་པས། དེར་ཚོགས་པའི་མི་ཐམས་ཅད་ངའི་གདོང་ལ་བལྟས་ནས་ཧམ་མེར་ལུས་འདུག། །།

མགུར་གླུའི་སྐབས།
223